Hans Peter Baadsgaard (S), 2001-05-02:
Først tak til undervisningsministeren for besvarelsen af forespørgslen.
Hvad angår læreruddannelsen, er det selvfølgelig for tidligt at drage endelige konklusioner, al den stund vi ikke har set nogen færdiguddannet under den eksisterende lov. Vi mener fortsat i Socialdemokratiet, at vi har fået en god læreruddannelseslov, der tilgodeser de behov, der er i folkeskolen.
Det ser ud til, at loven virker efter de intentioner, vi havde, da loven blev vedtaget, for øvrigt af et meget bredt flertal her i Folketinget, også af CD.
Der var vanskeligheder.
Vi havde store og lange diskussioner frem og tilbage om, hvordan vi skulle fordele tiden på de forskellige fag, men vi fandt en enighed, også hvad angår de pædagogiske og psykologiske fag.
Vi må naturligvis følge udviklingen, som også ministeren nævnede i sin konklusion, men vi ser ikke noget behov på nuværende tidspunkt for at ændre loven.
Heller ikke mønsteret for valget af linjefag ser ud til at have ændret sig i uheldig retning.
For det første de studerendes kvalifikationer inden for IT, som får en stigende betydning i samfundet og derfor også for skolen og dens elever.
Og for det andet søgningen til de naturvidenskabelige fag, hvor vi i disse år ser en svigtende interesse hos de unge i deres valg af uddannelse.
Det var jo også baggrunden for, at vi i sin tid oprettede linjefaget natur/teknik.
Nu må vi håbe, at der er studerende, der vælger faget, og at indholdet i faget bliver sådan, at det vil styrke interessen for de naturvidenskabelige fag i skolen og
hos de unge
Og så til lærermangelen: Hvor stor er den?
Og hvad kan vi gøre for at undgå den?
Jeg vil bare nævne nogle få steder, hvor jeg mener man kan sætte ind.
En god seniorpolitik er allerede nævnt, en
seniorpolitik, der kunne tilskynde de lidt ældre lærere til at blive et halvt år eller halvandet år mere.
Så vil lærermangelen være løst. Det drejer sig om, at folkeskolen skal være en god arbejdsplads, og måske kunne nogle særtilbud til de lidt ældre lærere være tillokkende for at få dem til at blive lidt længere.
Men det er jo en opgave for skolerne, for skolelederne og for kommunerne at tage fat i.
Det vil jo også være i deres interesse for at løse lærermangelproblemet.
Det er også en opgave for kommunerne og skolerne at give de nyuddannede lærere en god modtagelse og indføring i den store opgave, det er at få betroet andres folks børn.
Det er en stor opgave, men også en vanskelig opgave.
Jeg tror godt, man ude omkring kan gøre mere på det område for at fastholde de nye lærere i jobbet, når de kommer ud fra seminarierne.
Og så må læreruddannelsen gøres så attraktiv, at de unge får lyst til at søge ind på seminarierne, især de seminarier, der ligger uden for de større byer.
Endelig til spørgsmålet om andre faggrupper kan bidrage til afhjælpning af lærermangelen: Det vil vi ikke udelukke, men vi tror ikke, der står lange køer af folk fra andre faggrupper og venter på at blive lukket ind i skolen som lærere.
Men vi vil da gerne medvirke til etablering af en såkaldt meritlæreruddannelse, hvor allerede uddannede får godskrevet de kvalifikationer, de har i forvejen.
Hvordan en sådan uddannelse skal skrues sammen, må vi se nærmere på, men jeg vil advare imod, at vi laver en discountuddannelse, så interessen for at tage en egentlig læreruddannelse svækkes. Det vil ikke være til skolens gavn.
Jeg tror, vi kan klare lærermangelen ved at sætte ind og holde lidt længere på de ældre lærere, gøre det mere attraktivt at søge ind på læreruddannelsen og give de nyuddannede en god og lempelig start på deres job i skolen.
Det er jo en opgave, som skal løses af kommunerne og af seminarierne.
Så generelt vil jeg sige som tilføjelse til disse elementer: Vis lidt respekt for det store arbejde, der gøres hver dag i skolen til gavn for vores børn og unge.
Det vil også styrke tilgangen til lærerjobbet, og det vil mindske afgangen fra lærerjobbet.